MEGA สรุปดีลร่วมทุนผลิตยาในอินโดฯ คาดรายได้-กำไรปีนี้โตเกินเป้า
MEGA สรุปดีลร่วมทุนผลิตยาในอินโดฯ คาดรายได้-กำไรปีนี้โตเกินเป้า
2 ก.ย. 2558

นายวิเวก ดาวัน ประธานเจ้าหน้าที่บริหาร บริษัท เมก้า ไลฟ์ไซแอ๊นซ์ จำกัด (มหาชน) หรือ MEGA เปิดเผยว่า บริษัทฯได้บรรลุข้อตกลงในการตั้งบริษัทร่วมทุนในประเทศอินโดนีเซียเพื่อผลิตสินค้าประเภทยารักษาโรค ซึ่งจะใช้เวลาในการศึกษาและวิจัยผลิตภัณฑ์ประมาณ 2 ปี คาดมูลค่าการลงทุนเบื้องต้นราว 1 ล้านเหรียญสหรัฐ และจะเริ่มตั้งโรงงานได้ในปี 60 โดยบริษัทจะเป็นผู้ถือหุ้นมากกว่า 50%
สำหรับแนวโน้มผลประกอบการทั้งรายได้ และกำไรสุทธิในปีนี้จะเติบโตเกินเป้าเติบโตที่วางไว้ 10% จากปีก่อนที่มีรายได้ 7,767.91 ล้านบาท และกำไรสุทธิ 547.88 ล้านบาทตามลำดับ เนื่องจากได้รับอานิสงส์จากเงินบาทอ่อนค่า และไม่ได้รับผลกระทบจากภาวะเศรษฐกิจในประเทศชะลอตัว เนื่องจากบริษัทมีสัดส่วนรายได้จากการส่งออกสูงถึง 70% นอกจากนี้ แบรนด์สินค้าของบริษัทได้รับความนิยมและความไว้ใจจากลูกค้ามากยิ่งขึ้น รวมไปถึงต้นทุนคงที่ (Fixed Cost) ก็ลดลงอย่างต่อเนื่อง
ขณะเดียวกันมองว่า หากเศรษฐกิจไทยในช่วงครึ่งปีหลังขยายตัวได้ดี ก็จะเป็นผลดีต่อยอดขายของบริษัทฯด้วย ทั้งนี้ บริษัทยังคงเป้าหมายรายได้และกำไรสุทธิเติบโต 100% ใน 5 ปี (58-62) ซึ่งจะมาจาการขยายธุรกิจอย่างต่อเนื่อง
               